Intai cines che a contin di catastrofis no mancje mai la sene là che une masse indistinte e scjampe cjapade dal panic. In chescj cines, in gjenar aes comparsis ur ven dit dome “berlait e corêt” viodût che la sene e à dut câs in prin plan l’eroi di turni che al fronte la situazion intant che ducj chei altris a scjampin. Lis personis che a patissin la catastrofe a son masse, popul informi, e par rapresentâju a bastin un pocjis di comparsis che a berlin sul fonts.
E fâs ecezion une sene di Apocalypse now, il cine tant cognossût su la vuere in Viet Nam. Une des senis plui celebris, jentrade intal imagjinari coletîf, al è l’atac dai elicotars dal colonel Kilgore su la musiche de Cjavalgjade des Valchiriis. Dut câs lis senis par me plui sorprendentis a son chês che a rivuardin la reazion dal vilaç ae catastrofe rapresentade dal atac american.
Cuant che a rivin i elicotars, invezit des senis di panic di une masse indistinte, il regjist al rapresente la resistence di une comunitât organizade. L’atac al rive di matine, propri intant che su la place une mestre e je daûr a dâ dongje i fruts di puartâ a scuele.
E je une sene di vite “normâl”, fermade dal irompi di une vueriliere armade di kalashnikov che e berle ordins. Di presse la mestre e met in rie i fruts e ju condûs intal ripâr antiaeri.
Ator ator i contadins a lassin i cjamps e a spessein a cjapâ sù lis armis, a condusi lis bestiis al ripâr, a socori i prins ferîts.
Viodût dal alt, dal elicotar dal colonel Kilgore, il vilaç al somee colât intal caos. Dome cuant che un prin elicotar al ven colpît di un vecjo toc di cuintriaerie, i marines si scambiin une cjalade perplesse, spauride.
Clarementri, la disparitât di mieçs e je masse grande e ben svelts i elicotars a rivin inte place de vile dulà che pôc prime si jerin dâts dongje i fruts. Une fantate vietnamite si svicine cuntun di chei cjapiei tipics di paie, e dîs alc a une altre femine dal puest, che di bot si slontane, e dopo e bute il cjapiel dentri dal elicotar.
E je une bombe.
Intant che l’elicotar al sclope, il colonel Kilgore al pues dome comentâ dal alt Fucking savages! (Maladets salvadis!).
Un cine sul taramot dal Mai 1976 al varès di rapresentâ cussì la int furlane. No tant che une masse in prede al panic e no tant che comparsis passivis in spiete di jessi salvadis dal eroi di turni, ma tant che une comunitât che e sa fâ front comun cuintri lis catastrofis. Al bisugne jessi clârs: nol è che no sedin stâts episodis di panic, di disperazion, di shock. Ma analizant lis robis intal complès, si note cemût che i mecanisims di reazion coletive a vedin assorbît lis reazions individualistichis, cemût che la capacitât di auto organizâsi dal bas e vedi cjapade la volte sui istints dal gjenar “ognidun par se”. Passâts i atims di straviament vivûts su la onde de adrenaline plui pure, la int e à scomençât a cjalâsi ator e e à cjatât un mont in , cun maseriis dulà che prime a esistevin cjasis. Ma tal mieç di chestis maseriis e à viodût musis cognossudis, e à ricognossût leams di clans, di vicinie. Scoltant lis contis di chei moments, une peraule che a torne fûr dispès e je “spontani”. Al è stât “spontani” judâsi, “spontani” scambiâsi mangjative e aghe, “spontani” condividi lis pocjis risorsis disponibilis par fâsi un ripâr. Ma o vin dite la volte passade ce che al vûl dî “spontani”.
Il stât par cierts dîs al è colassât. Vint pierdût dutis lis sôs struturis informativis e logjistichis, tant che lis stazions di polizie e ogni altri contat sul puest, si à cjatât vuarp e mutilât. L’esercit al jere imobilizât intes casermis distrutis e fintremai lis notiziis a son rivadis ai centris di podê in ritart e dome in graciis de organizazion orizontâl dai radioamadôrs. Cui che al è rivât in Friûl par capî ce che al jere sucedût, al à cjalât la tiere taramotade e, tant che Kilgore dal elicotar, al à viodût int cori ator cjapade dal caos.
Ma jù tra i rudinaçs, prime ancjemò che e finìs chê prime lungje gnot, la int dai borcs si jere invezit za organizade, al veve strent za lis maiis de rêt che ju tignive unîts e e jere pronte a recitâ di protagonist, refudant il rûl di comparse sul fonts. In chê gnot, la int dai borcs si à cjapât il rûl dal eroi, ancje se nol mancjarà cui, dal alt e di difûr, al fasarà plui o mancul il stes coment dal colonel Kilgore: Fucking savages! ❚
✒ Igor Londero – Autôr di «Pa sopravivence, no pa l’anarchie» Forme di autogestione
nel Friuli terremotato: l’esperienza della tendopoli di Godo (Gemona del Friuli)
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lmo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn